laion/Wikipedia-Exotic huggingface dataset:
ליונל לוג

ליונל ג'ורג' לוג (באנגלית: Lionel George Logue;‏ 26 בפברואר 1880 - 12 באפריל 1953) היה קלינאי תקשורת אוסטרלי שטיפל בהצלחה בג'ורג' השישי, מלך הממלכה המאוחדת, אשר סבל מגמגום. לוג נולד ב-26 בפברואר 1880 באדלייד שבאוסטרליה הדרומית והיה הבכור מבין ארבעה אחים. אביו, ג'ורג' אדוארד לוג, היה פקיד, ושם אמו לביניה רנקין. את השכלתו רכש במכללת הנסיך אלפרד, שם למד בשנים 1889 - 1896, ובין היתר למד בה את תורת הנאום אצל אדוארד ריבס. בשנת 1902 החל לוג לעבוד אצל ריבס כמזכיר וכעוזר מורה, בזמן שהוא לומד מוזיקה בקונסרבטוריון של אוניברסיטת אדלייד. לאחר מכן בילה זמן ככורה זהב בקלגורלי שבאוסטרליה המערבית. את הקריירה שלו בנאום החל בעיר פרת', שם בנוסף להוראת אמנות הנאום והמשחק, הוא השתתף בארגון אירועים ציבוריים של הרצאות ומופעים ואף הקים מועדון נאומים. ב-1911 יצא לסיור בעולם במטרה ללמוד טכניקות נוספות בתחום תורת הנאום. בהמשך חזר לפרת', ולאחר מלחמת העולם הראשונה פיתח שיטות לטיפול וריפוי הלומי קרב שדיבורם נפגע בעקבות טראומות שחוו בעת המלחמה. בנוסף לתרגילי נשימה ותרגילים פיזיים אחרים, כלל הטיפול גם היבטים של הומור והיבטים אחרים שנועדו לרכוש סימפתיה בעיני המטופל. ב-1924 היגר לוג עם אשתו מירטל ושלושת ילדיהם ללונדון. תחילה שימש מורה בבתי ספר שונים לנאום, וב-1926 פתח קליניקה לטיפול בבעלי לקויות דיבור. הוא נהג לגבות עמלות גבוהות מאנשים אמידים, שסייעו לו במתן טיפולים בחינם לאלו שלא יכלו לשלם. לוג היה ממייסדי האגודה הבריטית של קלינאי התקשורת ב-1935 וממקימי המכללה לקלינאי תקשורת ב-1944. הוא מת בלונדון ב-12 באפריל 1953. לפני הכתרתו למלך, אלברט דוכס יורק, חשש מנאומים ציבוריים בגלל בעיית גמגום ממנה סבל. נאום הסיכום שלו בתערוכת האימפריה הבריטית בוומבלי ב-31 באוקטובר 1925 היה חוויה קשה עבורו ועבור קהל המאזינים. כדי לטפל בבעיית הגמגום שלו שכר הדוכס את ליונל לוג. לוג נתן לו תרגילים יומיים מגוונים שעזרו לו להירגע ולדבר בביטחון כמעט ללא הפסקות. ב-1927 הוא נשא נאום בפתיחת הפרלמנט האוסטרלי מבלי לגמגם. על כך מבוסס הסרט "נאום המלך". עבודתו של לוג עם הדוכס נמשכה לאורך שנות ה-30 ושנות ה-40. לוג עזר למלך להתכונן לטקס ההכתרה ולשאת את נאומיו הפומביים, שכללו בין היתר שידורי רדיו בתקופת מלחמת העולם השנייה שנסכו ביטחון בקרב אזרחי הממלכה. שני האישים נשארו חברים עד למותו של המלך ב-1952. כאות הוקרה על שירותיו מינה ג'ורג' את ליונל לוג לחבר במסדר הוויקטוריאני המלכותי. נכדו של לוג, מרק, כתב ספר יחד עם פטר קונרדי, בשם "The King's Speech: How One Man Saved the British Monarchy", המתאר את מערכת היחסים בין סבו והדוכס מיורק שהפך מאוחר יותר למלך ג'ורג' השישי. כותרת הספר שימשה כשם לסרט הבריטי משנת 2010 "נאום המלך", דרמה היסטורית בה מגלם השחקן ג'פרי ראש את דמותו של לוג. מחזה נוסף העוסק בנאומו של המלך ג'ורג' ב-1937 ובהכנות אליו, נכתב על ידי מארק בורגס בשנת 2009, גם הוא בשם "נאום המלך". מדיה וקבצים בנושא ליונל לוג בוויקישיתוף ליונל לוג, באתר "Find a Grave" (באנגלית) Logue, Lionel George (1880 - 1953), Australian Dictionary of Biography Online תום שגב, שיעור היסטוריה | על אלו עובדות היסטוריות מבוסס הסרט החדש "נאום המלך"?, באתר הארץ, 3 בפברואר 2011
אוריאל פייגה

אוריאל פייגה (נולד בשנת 1959) הוא מדען מחשב ישראלי ופרופסור במחלקה למתמטיקה שימושית ומדעי המחשב במכון ויצמן. זוכה פרס גדל לשנת 2001. פייגה נולד בירושלים וגדל ברחובות. הוא בוגר תואר ראשון במדעי המחשב מהטכניון (1980). הוא למד לתואר שני (1987) ודוקטורט (1990), שניהם ממכון ויצמן ובהנחיית עדי שמיר. אחר כך המשיך ללימודי פוסט דוקטורט באוניברסיטת פרינסטון (1991-1990) ובמרכז המחקר של IBM בארצות הברית (1992-1991). בשנת 1992 הצטרף לסגל המחלקה למתמטיקה שימושית ומדעי המחשב במכון ויצמן. היה שותף בפיתוח פרוטוקול פייגה-פיאט-שמיר. בשנת 2001 זכה בפרס גדל על עבודתו בנושא משפט ה-PCP והשלכותיו באלגוריתמי קירוב. אחיו, מיכאל פייגה, היה סוציולוג ישראלי שנרצח בפיגוע הירי במתחם שרונה. אוריאל פייגה, באתר פרויקט הגנאלוגיה במתמטיקה אוריאל פייגה, באתר dblp אוריאל פייגה, באתר גוגל סקולר דף אישי באתר מכון ויצמן אמנות הפשרה
צביעת המטוקסילין-אאוזין

צביעת המטוקסילין-אאוזין (באנגלית: hematoxylin and eosin stain, או בקיצור H&E) היא שיטת צביעה בהיסטולוגיה שנועדה להבחין בין תאים בעת מבט במיקרוסקופ, על פי השוני בין החלקים החומציים לבסיסיים ברקמה. השיטה מבוססת על שני הצבעים המטוקסילין, אשר צובע את גרעיני התאים ברקמה בצבע סגול, ואאוזין Y, אשר צובע את הציטופלזמה והמיטוכונדריה של התאים בצבע ורוד. זוהי שיטת הצביעה הנפוצה לצורכי אבחון רפואי. בצביעה זו ההמטוקסילין נקשר לחומצות הגרעין ולהיסטונים, המורכבים מחומצות האמינו ליזין וארגינין, שלהן שייר חומצי. כמו כן, הוא צובע רשתית תוך-פלזמית מחוספסת. מכיוון שחלקים אלה נקשרים להמטוקסילין הם נקראים בזופיליים (אוהבי בסיס). האאוזין, לעומת זאת, נקשר לחומרי הציטופלזמה, למיטוכונדריה, לסיבי קולגן ולסיבי שריר. חלקים אלה נקראים אאוזינופיליים (אוהבי אאוזין) או אצידופיליים (אוהבי חומצה). מדיה וקבצים בנושא צביעת המטוקסילין-אאוזין בוויקישיתוף ערך זה הוא קצרמר בנושא ביולוגיה. אתם מוזמנים לתרום לוויקיפדיה ולהרחיב אותו.
מרון (פירושונים)

מרון הוא שם משפחה ישראלי. האם התכוונתם ל... מרון ("מארוּן"; המאה ה-4) – נזיר נוצרי־סורי שעל שמו נקראת הכנסייה המרונית, אליה משתייכים בני הקבוצה האתנו–דתית הנקראים מרונים ששם משפחתם מרון חנה מרון (1923–2014) – שחקנית תיאטרון ישראלית חנה מרון (שחיינית) (ילידת 1946) – שחיינית עבר ישראלית, אלופת ישראל בשחייה מאיה מרון (ילידת 1980) – שחקנית קולנוע וטלוויזיה ישראלית מנחם מרון (1928–2017) – אלוף בצה"ל, מנכ"ל משרד הביטחון ומנהל ישראלי משה מרון (במקור סגל; 1926–2023) – איש ציבור ישראלי נגה מרון (1928–2022) – סופרת ישראלית נחום מרון (במקור מרכוס; 1916–2012) – אדריכל ישראלי הרצוג ודה מרון – משרד אדריכלים שווייצרי שנוסד על ידי ז'אק הרצוג (יליד 1950) ופייר דה מרון (Meuron; יליד 1950) מַרְוָן (מרוון) – השם העברי לבר מים מירון (פירושונים) מרום (פירושונים)
קוליות הגאים

קוליות הגאים (באנגלית: voicing) היא מאפיין פונטי של הגאים. הגאים עשויים להיות קוליים או אטומים (בלתי קוליים). הגאים קוליים הם הגאים שבמהלך הפקתם לחץ האוויר מתוך הריאות גורם לרטיטת שפתות הקול. הגאים אטומים הם הגאים שבמהלך הפקתם לא נוצרת רטיטה של שפתות הקול. עיצורים בעלי בסיס חיתוך ואופן חיתוך זהים, עשויים להיות נבדלים זה מזה בקוליות. במקרים אלה, הקוליות עשויה להיות תכונה מבחינה, היוצרת זוגות מינימליים של מילים שונות הנבדלות זו מזו בקוליות בלבד. האותיות בי"ת ופ"ה דגושות מייצגת עיצורים דו שפתיים סותמים, אך בי"ת דגושה מייצגת עיצור קולי ופ"ה דגושה מייצגת עיצור אטום. האותיות בי"ת ופ"ה רפויות מייצגות עיצורים שפתיים שיניים חוככים, אך בי"ת רפויה מייצגת עיצור קולי ופ"ה רפויה מייצגת עיצור אטום. האותיות גימ"ל, כ"ף וקו"ף מייצגות עיצורים וילוניים סותמים, אך האות גימ"ל מייצגת עיצור קולי והאותיות כ"ף וקו"ף מייצגות עיצור אטום. האותיות דל"ת, טי"ת ות"ו מייצגות עיצורים מכתשיים סותמים, אך האות דל"ת מייצגת עיצור קולי והאותיות טי"ת ות"ו מייצגות עיצור אטום. האות זי"ן וסמ"ך מייצגות עיצורים מכתשיים חוככים, אך האות זי"ן מייצגת עיצור קולי והאות סמ"ך מייצגת עיצור אטום. הגברת הקוליות של צליל, הפיכתו מאטום לקולי, נקראת בלועזית "סונורזיציה" sonorisation או לפי המושג הצרפתי - voisement. התנועות, הן במהותן, קוליות. אולם הן יכולות לפעמים לעבוד תהליך של איבוד הקוליות - בלועזית - "דסונוריזציה" - desonorisation או לפי מושג הצרפתי dévoisement, כלומר הנמכת ההדהוד של מיתרי הקול, כפי שקורה למשל בלחש. הידמות – שאלת קוליות העיצורים אחראית לרבות מתפועות ההידמות בין העיצורים, כאשר עיצור אטום הנמצא בסביבת עיצורים קוליים הופך לעיצור הקולי המקביל לו או להפך. דוגמה לכך בעברית היא ההידמות המתרחשת בבניין התפעל כאשר השורש מתחיל באות ז'. האות ז' מייצגת עיצור קולי, ולכן משפיעה על ת' הבניין (שהיא עיצור אטום), והת' הופכת לד' – העיצור הקולי המקביל לה, למשל הִזְדָּרֵז. מדיה וקבצים בנושא הקול האנושי בוויקישיתוף
ג'רי וקסלר

ג'רלד (ג'רי) וקסלר (באנגלית: Gerald "Jerry" Wexler;‏ 10 בינואר 1917 - 15 באוגוסט 2008) היה עיתונאי מוזיקה שהפך לאחד מהמפיקים המוזיקליים החשובים של המוזיקה הקלה בארצות הברית בשנות ה-60 וה-70. וקסלר עבד, בין היתר, עם ארית'ה פרנקלין, ריי צ'ארלס ובוב דילן. בשנת 1987 נבחר להיכל התהילה של הרוק אנד רול. וקסלר נולד למשפחה יהודית ברובע הברונקס, ניו יורק. הוא למד באוניברסיטת המדינה של קנזס, נשר מהלימודים וגויס לצבא ארצות הברית. לאחר מלחמת העולם השנייה המשיך בלימודיו וקיבל תואר בעיתונות ב-1946. ככתב ועורך במגזין בילבורד, טבע את המונח "רית'ם אנד בלוז". בשנת 1953 התקבל כמנהל רפרטואר ואמנים בחברת התקליטים אטלנטיק רקורדס, והיה לאיש המפתח בחברה (לצד אהמט ארטגון) כאשר הפיק את אלבומיהם של ריי צ'ארלס, בובי דארין והדריפטרס בשנות ה-50 ושל וילסון פיקט ודאסטי ספרינגפילד בשנות ה-60. במיוחד סייע וקסלר לקרב אוכלוסייה "לבנה" למוזיקה ה"שחורה". בשנת 1967 החתים את ארית'ה פרנקלין לאטלנטיק ודאג להפיכתה לכוכבת. ב-1968 החתים לאטלנטיק את להקת לד זפלין אולם לא הפיק אותם. ב-1975 עזב וקסלר את אטלנטיק ועבר לוורנר ברודרס. ב-1979 כאשר הכריז בוב דילן כי הוא "נולד מחדש" כנוצרי הפיק עבורו וקסלר את התקליט בעל האופי הדתי "Slow Train Coming", מבלי שידע על התכנים. בתגובה לטון המטיפני של דילן טען וקסלר שהוא מעריך את האירוניה שבדבר עריכת התקליט על ידי שני יהודים ושהוא עצמו "יהודי אתאיסט חסר-תקנה בן 62". שנה מאוחר יותר הפיק את אלבומו "Saved". בשנת 1983 עבד וקסלר עם ג'ורג' מייקל (ש"עלה אליו לרגל" לאולפנו באלבמה) והפיק עבורו את הגרסה הראשונה ללהיטו "Careless Whisper", הפקה ממנה לא היה מייקל מרוצה בסופו של דבר. ב-1988 היה שותף להפקת אלבום האוסף המצליח של להקת דייר סטרייטס, "Money for Nothing". בשנות ה-90 חזר להפיק תקליטים עבור ריי צ'ארלס ואטה ג'יימס. וקסלר התחתן שלוש פעמים. בשנת 1941 התחתן עם שירלי קמפף; נולדו להם שלושה ילדים. אשתו השנייה הייתה רנה פפאס. אשתו השלישית הייתה המחזאית-סופרת ז'אן ארנולד. הוא נפטר בביתו בסרסוטה, פלורידה, ב-15 באוגוסט 2008, מאי ספיקת לב. לשאלתו של יוצר סרטים תיעודיים כמה שנים לפני מותו מה הוא רוצה על מצבתו, ענה וקסלר "שתי מילים: 'עוד בס'". ג'רי וקסלר, באתר "Find a Grave" (באנגלית) ארי קטורזה, נשמה שחורה, באתר ynet, 6 במרץ 2005 מאמר סיכום קריירה ארוך במגזין "סלון" (באנגלית) ביוגרפיה באתר Allmusic (באנגלית) סוכנויות הידיעות, מת ממציא הרית'ם אנד בלוז, באתר הארץ, 18 באוגוסט 2008 יוסי בבליקי, ‏התנועה לשחרור הכאב, באתר גלובס, 1 בספטמבר 2008 ג'רי וקסלר, במסד הנתונים הקולנועיים IMDb (באנגלית) ג'רי וקסלר, באתר AllMusic (באנגלית) ג'רי וקסלר, באתר MusicBrainz (באנגלית) ג'רי וקסלר, באתר Discogs (באנגלית) ג'רי וקסלר, באתר SecondHandSongs הודעה על בחירתו להיכל התהילה הספד ב הניו יורק טיימס יוסי חרסונסקי, ג'רי וקסלר - סוף הדרך אורי משגב, הטעות של בוב דילן, באתר הארץ, 2 בנובמבר 2012 המוזיקה הנוצרית של בוב דילן עכבר העיר, הזמרת אטה ג'יימס הלכה לעולמה, באתר הארץ, 20 בינואר 2012
שמואל יהודה קצנלנבוגן

הרב שמואל יהודה קצנלנבוגן (מהרשי"ק; רפ"א, 1521 – ו' בניסן שנ"ז, 1597) היה מחכמי איטליה במאה ה-16, רבה של ונציה, דרשן ופוסק. נולד בפדובה לרבי מאיר קצנלנבוגן ("מהר"ם מפדובה") ולחנה נכדתו של רבי יהודה מינץ, רבה של פדובה וראש הישיבה בעיר. כבר בצעירותו בלט בכשרונותיו והתמנה לחבר בית הדין בוונציה. משנת שכ"ה שימש כרב ראשי וראש ישיבה בוונציה. המהרשי"ק עמד בקשרי מכתבים עם גדולי יהדות פולין המהרש"ל והרמ"א. חלק מחילופי המכתבים הודפס בתוך ספרי השו"ת שלהם ובספרים נוספים. כן עמד בקשר עם רבי יוסף קארו שאף שלח אליו מחיבוריו. התפרסם גם כדרשן. שתים עשרה מדרשותיו ובהם גם הספדו על קרובו הרמ"א נדפסו על ידי תלמידו בחייו. חיבורים נוספים שלו הוזכרו על ידו או על ידי תלמידיו אך נשארו בכתב יד ולא הודפסו. נפטר בו' בניסן שנ"ז (1597) ונקבר בפדובה, מקום קבורתם של רבים מרבני יהדות ונציה ומנהיגיה. תלמידו, רבי יהודה אריה די מודינה תיאר את דמותו המיוחדת בהספד שנשא עליו: ”כל יודעו ומכיר יודע כי היה תוארו ומראהו כמראה איש האלהים נורא מאוד, וכל מי שלא ראהו מימיו היה אומר בפוגעו בו כי הוא זה”. אברהם כהנא בהערותיו לספר "חיי יהודה" (קיוב תרע"ח) כתב שעד זמנו עוד היו נוהגים לערוך תפילות מיוחדות ליד קברו של המהרשי"ק. בנו, רבי שאול וואהל נשלח ללמוד בישיבות בפולין והשתקע שם. על פי האגדה שימש כמלך פולין ליום אחד. רבי יהודה אריה ממודינה רבי בן ציון צרפתי - רבה של ונציה רבי לייב סרוואל - רבה של ונציה רבי אבטליון בן שלמה מקונסיליו - מחכמי רוויגו. רבי יקותיאל בן שלמה מקונסיליו - מחכמי ונציה רבי אביגדור ציוידאל - דיין בבית דינו של מהרשי"ק בוונציה. רבי שמחה כ"ץ בעל קול שמחה. מרדכי מרגליות (עורך כללי), "שמואל יהודה קצנלנבוגן", אנציקלופדיה לתולדות גדולי ישראל, תל אביב: י' צ'צ'יק, תש"ו, עמ' 1330-1329, באתר היברובוקס אשר זיו, הרב שמואל יהודה קצינאלנבוגן, הדרום, לד, תשרי תשל"ב, עמ' 201-177 דוד הלחמי, רבי שמואל יהודה קצנאלבוגן (מהריש"ק), חכמי ישראל, תל אביב תשי"ח, חלק א', עמ' מ"ו, באתר אוצר החכמה (צפייה חופשית – מותנית ברישום) "Samuel Judah Katzenellenbogen", במהדורת 1901–1906 של האנציקלופדיה היהודית (באנגלית) מדבריו שנים עשר דרשות, ויניציאה שנ"ד 1594, באתר היברובוקס שנים עשר דרשות, לבוב תקנ"ח 1898, באתר היברובוקס שמואל יהודה בן מאיר קצנלנבוגן, דף שער בספרייה הלאומית ר' שמואל יודא קצנלבוגן - מהרשי"ק, אתר mytzadik (הקישור אינו פעיל, 20/03/2019)
קצנלנבוגן

קָצֵנֶלְנְבּוֹגֶן (Katzenelnbogen) הוא שמה של טירה בגרמניה, בעקבותיה התפתחה העיירה קצנלנבוגן, אשר שימשה בעבר כבירת המחוז ההיסטורי קצנלנבוגן. שם המשפחה קָצֵנֶלֶנְבּוֹגֶן (ה-ל' מנוקדת בסֶגּוֹל; מאוית Katzenellenbogen) מתייחס למחוז או לטירה, וקיים כשם משפחה גם בקרב יהדות אשכנז. האם התכוונתם ל... מקומות קצנלנבוגן (עיירה) (אנ') – עיירה בגרמניה שהקמתה מתוארכת לשנת 1095, שנת הקמת טירת קצנלנבוגן. העיירה שימשה כבירת מחוז קצנלנבוגן ההיסטורי, וכיום נמצאת במדינת ריינלנד-פפאלץ קצנלנבוגן (מחוז) (אנ') – מחוז היסטורי בגרמניה מתקופת האימפריה הרומית הקדושה, שהתקיים בשנים 1095–1479, ובירתו הייתה העיירה קצנלנבוגן אישים ששם משפחתם קצנלנבוגן אהרן קצנלנבוגן (?-1978) – היה רב, ראש ישיבת תורה ויראה וממקימי ומנהיגי נטורי קרתא בארץ ישראל אליהו קצנלנבוגן (1905–1990) - היה ד"ר לפילוסופיה, רב, משכיל ואיש חינוך ששימש כסמנכ"ל משרד החינוך, בנו של הרב דוד טבל קצנלנבוגן בן-ציון קשת (במקור קצנלנבוגן; 1914–1984) – היה איש ציבור ישראלי שכיהן כחבר הכנסת דוד טבל קצנלנבוגן (1847–1930) – היה רבה של סנקט פטרבורג, אביו של אליהו קצנלנבוגן יעקב שלום קצנלנבוגן (יש"ק; 1877–1904) – היה סופר עברי מדור התחייה יצחק קצנלנבוגן (1896–1971) – היה פרופסור לדרמטולוגיה, מייסדה ומנהלה הראשון של מחלקת עור ומחלות מין בביה"ח בילינסון מאיר קצנלנבוגן ("מהר"ם פדובה"; 1473–1565) – היה רב, מחכמי איטליה ומגדולי הפוסקים במאה ה-16 מרדכי ליב קצנלנבוגן (1954–2021) – היה רב, עורך ומחבר תורני במוסד הרב קוק נפתלי צבי קצנלנבוגן (1750–1804) – היה מרבני יהדות גרמניה במאה ה-18 ערן קצנלנבוגן (יליד 1965) – מוזיקאי ישראלי-אמריקאי, פסנתרן ומורה לג'אז רפאל קצנלנבוגן (1894–1972) – היה רב, עסקן, עיתונאי והוגה דעות שאול וָאהל (במקור קצנלנבוגן; 1541–1617) – היה רב ואיש ציבור יהודי בפולין, בנו של שמואל יהודה קצנלנבוגן שאול קצנלנבוגן (במקור אפשטיין; 1828–1891) – היה רבה של העיירה קוסובה, סבו של הרב אברהם ישעיהו קרליץ (החזון איש) שירה קצנלנבוגן (ילידת 1979) – שחקנית ומנחת טלוויזיה ישראלית שמואל יהודה קצנלנבוגן (מהרשי"ק; 1521–1597) – היה מחכמי איטליה במאה ה-16, בנו של מאיר קצנלנבוגן אישים בשמות משפחה דומים אלכסנדר בוגן (במקור קצנבוגן; 1916–2010) – היה צייר יהודי ופרטיזן יחזקאל קצינאלפוגין (מוכר בטעות גם כ"קצנלנבוגן"; 1667–1749) – היה רבן של קהילות אה"ו בגרמניה בוגן (פירושונים) מילולית משמעות השם בגרמנית היא "מרפק חתול", אך מניחים כי מדובר בשיבוש מאוחר שהשתרש עקב דמיון בצליל לשם המקורי. להרחבה ראו Katzenelnbogen#Etymology (בוויקיפדיה באנגלית). קיימת טענה כי הרב מאיר קצנלנבוגן הוא ראשון הנושאים בשם זה. ראו Katzenellenbogen בוויקיפדיה באנגלית לאישים נוספים.
ממשלת בלארוס

ממשלת בלארוס שנקראת רשמית בשם מועצת השרים של רפובליקת בלארוס (בבלארוסית: Савет Міністраў Рэспублікі Беларусь) הוא הרשות המבצעת בבלארוס. יושב ראש מועצת השרים הוא ראש ממשלת בלארוס המתמנה על ידי נשיא בלארוס באישור הבית התחתון בפרלמנט הבלארוסי. הממשלה מחויבת למסור דיווחים קבועים לנשיא בלארוס ולפרלמנט הבלארוסי. ראש ממשלת בלארוס הוא יו"ר מועצת השרים סגני ראש ממשלת בלארוס יושב ראש מועצת המנהלים של הבנק הלאומי של בלארוס ראש האדמיניסטרציה של נשיא בלארוס משרד האדריכלות והבנייה של בלארוס משרד הפנים הבלארוסי משרד השיכון והדיור הבלארוסי משרד הבריאות הבלארוסי משרד החוץ הבלארוסי משרד המידע הבלארוסי משרד התרבות הבלארוסי משרד היערות הבלארוסי משרד ההגנה הבלארוסי משרד ההשכלה הבלארוסי משרד המיסים הבלארוסי המשרד למצבי חירום של בלארוס המשרד הבלארוסי למשאבי טבע והגנת הסביבה משרד התעשייה הבלארוסי משרד התקשורת הבלארוסי משרד החקלאות והתפוקה של בלארוס משרד הספורט והתיירות של בלארוס משרד התחבורה הבלארוסי משרד הסחר הבלארוסי משרד העבודה והרווחה של בלארוס משרד האוצר הבלארוסי משרד הכלכלה הבלארוסי משרד האנרגיה הבלארוסי משרד המשפטים הבלארוסי ועדת הביטחון הממלכתית הוועדה הממלכתית לתעשייה צבאית של בלארוס ועדת הרכוש הממלכתית של בלארוס הוועדה הממלכתית למדע וטכנולוגיה של בלארוס ועדת התקנים הממלכתית של בלארוס ועדת משמר הגבול הממלכתית של בלארוס ועדת המכס הממלכתית של בלארוס ראש ממשלת בלארוס מדיה וקבצים בנושא ממשלת בלארוס בוויקישיתוף אתר האינטרנט הרשמי של ממשלת בלארוס הפורטל הממשלתי ערך זה הוא קצרמר בנושא מדע המדינה. אתם מוזמנים לתרום לוויקיפדיה ולהרחיב אותו.
ראש ממשלת בלארוס

ראש ממשלת בלארוס (בבלארוסית: Прэм'ер-міністр Беларусі) הוא המשרה הרביעית בחשיבותה בבלארוס, אחרי יו"ר הבית העליון בפרלמנט הבלארוסי, יו"ר הבית התחתון והנשיא. ראש הממשלה הוא יושב ראש מועצת השרים של רפובליקת בלארוס ועל פי החוקה הבלארוסית הוא אחראי להגדרת סדר יומה של הממשלה וניהול מדיניות הממשלה בנושאים שונים. ראש הממשלה אחראי על כל ענייני הפנים במדינה. נשיא בלארוס ממשלת בלארוס מדיה וקבצים בנושא ראש ממשלת בלארוס בוויקישיתוף ערך זה הוא קצרמר בנושא בלארוס ובנושא פוליטיקאים. אתם מוזמנים לתרום לוויקיפדיה ולהרחיב אותו.
רפאל בנימין פוזן

רפאל בנימין פוזן (1942 - 25 במרץ 2016, ט"ו באדר ב' ה'תשע"ו) היה חוקר מקרא, מרצה במדרשה לנשים באוניברסיטת בר-אילן ובמכללת אורות ישראל. תחום התמחותו העיקרי הוא תרגום אונקלוס. חתן פרס הרב קוק. נולד בתל אביב לבטי ולמיכאל פוזן, שהיה מנהל לימודי חול בישיבת היישוב החדש בתל אביב ובנו של הרב גרשון פוזן. למד בישיבת היישוב החדש, ולאחר מכן בישיבת סלבודקה בבני ברק ובישיבת כרם ביבנה. שימש שנים רבות כחזן בישיבת כרם ביבנה בימים הנוראים. שם גם הוסמך לרבנות. את השכלתו האקדמית רכש באוניברסיטת תל אביב ואוניברסיטת בר-אילן וכן באוניברסיטת לונדון. בין השנים 1977–1983 היה מנהל כפר הנוער הדתי "כפר אליהו" בגדרה. ב-1983 שהה במשך שלוש שנים בשליחות בטורונטו מטעם המחלקה לחינוך תורני בגולה של הסוכנות היהודית. שימש מרצה לתנ"ך באוניברסיטת בר-אילן. תחום מחקרו היה פרשנות המקרא לדורותיה, ובעיקר חקר תרגום אונקלוס. הרבה לפרסם מאמרים בנושאים תורניים, מחקריים והשקפתיים בבמות שונות, ובהן "הצופה" ו"המעיין". כתב טור קבוע על תרגום אונקלוס בעלון שבת בשבתו היוצא לאור על ידי מכון צומת. בשנת תשס"ח (2008) זכה בפרס הרב קוק על ספרו "העקיבות התרגומית בתרגום אונקלוס". התגורר בעיר העתיקה בירושלים והיה נשוי לצפורה, בתם של שרה (לבית קצבורג) והרב אברהם לבקוביץ' (לאחר פטירת בעלה נישאה אמה שרה בשנית לפרופ' זאב לב). נפטר בשושן פורים ה'תשע"ו, ונקבר בהר המנוחות. הותיר אחריו שבעה ילדים ועשרות נכדים. בנו הרב עקיבא פוזן נשוי לבתו של הרב הרשל שכטר. העקיבות התרגומית בתרגום אונקלוס, 2004, הוצאת מאגנס פרשגן, ביאור חדש לתרגום אונקלוס. הוציא בעצמו על בראשית, שמות וויקרא, ובניו הוציאו על ספר במדבר. וימצא כתוב, כתבים מעזבונו של הרב ד"ר רפאל בנימין פוזן ז"ל, ירושלים תשע"ז. רשימת הפרסומים של רפאל בנימין פוזן, בקטלוג הספרייה הלאומית רשימת המאמרים של רפאל בנימין פוזן, באתר רמבי"ש רשימת המאמרים של רפאל בנימין פוזן באתר רמב"י שיעורי הרב פוזן באתר ישיבת כרם ביבנה חננאל מאק, איך יפתה האשה הכושית - ביקורת על "העקיבות התרגומית בתרגום אונקלוס", מאת רפאל פוזן, באתר הארץ, 4 באפריל 2010 רפאל בנימין פוזן, דף שער בספרייה הלאומית אודות ספרו "פרשגן": יצחק ספיר, ואחד תרגום, מקור ראשון, מוסף "שבת", 1 בדצמבר 2011, גיליון 747 יעקב לויפר, ‏ספר 'פרשגן' על תרגום אונקלוס, המעין חנוכה תשע"ב מכּתביו: התרגומים הארמיים למקרא, המעין טבת תשס"ח תושבחתא דאונקלוס גיורא, מקור ראשון, מוסף "שבת", 16 באוקטובר 2011, גיליון 740 אוהב ומקרב רחוקים, מקור ראשון, מוסף "שבת", 27 בספטמבר 2013 ערך זה הוא קצרמר בנושא אישים. אתם מוזמנים לתרום לוויקיפדיה ולהרחיב אותו.
היום

  פרטי היום   שבת היום 21 בספטמבר שנת 2024 לספירה היום י"ח באלול שנת תשפ"ד לבריאת העולם פרשת השבוע: כי תבוא [ריענון] האם התכוונתם ל... זמנים היום הנוכחי בלוח השנה ההווה התקופה הנוכחית עיתונים עבריים שנקראו "היום": היום (עיתון רוסי) – עיתון עברי שיצא לאור בסנקט פטרבורג בשנים 1888-1886 היום (עיתון ישראלי) – עיתונה של מפלגת גח"ל, שיצא לאור בישראל בשנים 1969-1966 היום (עיתון פולני) – עיתון עברי בעריכת יוסף הפטמן שראה אור בפולין החל מ-1925 עיתונים לועזיים שתרגום שמם לעברית הוא "היום": היינט (יידיש: "היום") - עיתון יומי ביידיש שיצא לאור בוורשה בין השנים 1906–1939 דער טאָג (יידיש: "היום") - עיתון יידי דן (עיתון אוקראיני) (День, "דֵן", 'היום') - עיתון אוקראיני
סדרת ספרים

סדרת ספרים היא קבוצה של ספרים בעלי מכנה משותף, היוצאת לאור במשך תקופה על ידי סופר מסוים או הוצאת ספרים מסוימת, לעיתים במותג שנקבע לה. המכנה המשותף לסדרת ספרים עשוי להיות אחד מהבאים: סדרת ספרי עיון הנכתבת על ידי מחבר יחיד (או קבוצת מחברים הפועלת בצוותא) ועוסקת בנושא מסוים. דוגמאות: סדרת ספרי הפיזיקה סירס-זימנסקי, מאת פרנסיס וסטון סירס ומארק וולדו זימנסקי. סדרת ספרי המתמטיקה של ניקולא בורבאקי. סדרת ספרי עיון היוצאת לאור על ידי הוצאת ספרים מסוימת, תוך שמירה על קו מערכתי מאפיין, ובפרט עיצוב משותף. דוגמה: סדרת "אפקים" של הוצאת "עם עובד". סדרת ספרי סיפורת העוסקת בעלילותיו של גיבור משותף. סדרת ספרים כזו שבה שלושה ספרים קרויה טרילוגיה. לרוב נכתבים הספרים על ידי סופר יחיד, אולם לעיתים, כמו במקרה של "בני הרדי", הספרים נכתבים על ידי סופרים שונים. דוגמאות: "ג'ינג'י" – סדרת ספרים מאת גלילה רון־פדר-עמית העוסקת בעלילותיו של ילד המכונה "ג'ינג'י". "הארי פוטר" – סדרת ספרים העוסקת בתולדותיו של הנער הארי פוטר, מאת ג'יי קיי רולינג. הספרים בסדרה יצאו לאור בסדר כרונולוגי של חייו של הארי פוטר. "דברי ימי נרניה" – סדרת ספרים מאת קלייב סטייפלס לואיס, ובה קורותיהם של ילדים שנקלעים לעולם נרניה. הספרים יצאו לאור בסדר שאינו כרונולוגי: עלילתו של הספר השישי בסדרה, "אחיינו של הקוסם" מתרחשת לפני עלילתו של הספר הראשון. סדרת ספרי סיפורת היוצאת לאור על ידי הוצאת ספרים מסוימת, תוך שמירה על קו מערכתי מאפיין, כגון סוגה מסוימת, ולהם עיצוב משותף. דוגמה: סדרת "הספריה החדשה" בעריכתו של מנחם פרי. כל ספר בסדרה מסוג זה הוא ספר עצמאי, שניתן לקוראו ללא קשר ליתר ספרי הסדרה. מיתוגה של הסדרה מבטיח לה קהל קונים נאמן, ולעיתים הסדרה מוצעת גם למנויים, במחיר מוזל. מהדורת כל כתביו של סופר מסוים, המרכזת בפורמט אחיד את כל (או עיקר) כתביו שיצאו לאור במהלך השנים. דוגמה: כל כתבי ש"י עגנון בהוצאת שוקן. טרילוגיה מדיה וקבצים בנושא סדרת ספרים בוויקישיתוף
תיקון

האם התכוונתם ל... ביהדות תיקון המידות – תחום מרכזי ביהדות העוסק בזיכוך תכונות הנפש והטבת רגשות האדם, במטרה לעשותו לאדם שלם וטוב יותר תיקון עולם – שיפור אורחות החיים בעולם תיקון חצות – מנהג לקום בחצות הלילה להתאבל על חורבן בית המקדש תיקון ליל שבועות – מנהג להישאר ערים בליל שבועות וללמוד קטעים מסוימים מן התורה, המשנה הזוהר וספרים נוספים תיקון ליל הושענא רבה – מנהג להישאר ערים בליל נושענא רבה וללמוד סדר מסוים, הכולל את ספר דברים וספר תהלים תיקון הכללי – כינוי לקובץ של עשרה פרקי תהילים אשר נבחרו על ידי רבי נחמן מברסלב כתיקון לקרי לילה תיקון (קבלה) – מעשה שנעשה בהתאם לתפיסה יהודית-מיסטית שלמעשים לא ראויים יש השלכות רעות על העולם, הפיזי או הרוחני; מעשה זה נועד לתקן השפעות אלה תיקון קוראים – (קרוי גם: תיקון סופרים) חומש המיוחד לסופרי סת"ם ולקוראים בתורה. תיקון סופרים – מונח מספרות חז"ל אשר מצביע על שינוי במילים בתנ"ך תיקון חצרות ומבואות – הפיכת מקום לרשות היחיד בשבת, כדי שיהיה מותר לטלטל בו גם מדרבנן חוק ומשפט תיקונים לחוקת ארצות הברית תיקון פלאט – תיקון בחוקת קובה, אשר נכפה עליה בידי ארצות הברית, שהסדיר את יחסי שתי המדינות והבטיח את זכותה החוקתית של ארצות הברית להתערב בפוליטיקה הקובנית תיקון ג'קסון-ואניק – תיקון לחוק הסחר של ארצות הברית, שהטיל מגבלות על קביעת קשרי סחר מיוחדים עם מדינות המגבילות הגירת אזרחים תיקון קורווין – הצעה לתיקון חוקת ארצות הברית, שנועדה לפתור את משבר הפרישה של שנת 1861 על ידי הגנה מפורשת על קיומה של העבדות בארצות הברית. ההצעה עברה בדוחק בקונגרס אך לא אושרה על ידי המדינות תָקוֹן – מושג מתייחס לשיקום עבריינים אחר תיקון יתר – מצב שבו דובר, מתוך רצון עז להקפיד על שפה תקינה ביותר, טועה בלשונו תיקון (כתב עת) – רבעון של התנועה להתחדשות יהודית המתפרסם בארצות הברית בשפה האנגלית תיקון (סרט) – סרט ישראלי משנת 2017 התיקון – סרט תיעודי ישראלי משנת 2002 תיקון שפרד – תיקון נפוץ לאומד המקובל לשונות s 2 {\displaystyle \operatorname {s^{2}} } , כאשר התצפיות מגיעות ממכשיר מדידה שמעגל אותן ליחידות בגודל h קוד תיקון שגיאות – קוד בעל מספר תכונות שמאפשרות לשלוח באמצעותו אוסף של נתונים דרך ערוץ תקשורת רועש, ולנטרל במידה מסוימת את השפעת רעשי הרקע על המידע המתקבל ראו גם תקנה
גומבוץ (מאכל הונגרי)

גומבוץ (בהונגרית: Gombóc) הן כופתאות העשויות מבצק המוגשות במטבח ההונגרי כקינוח. לגומבוץ מספר גרסאות, התלויות בזמינות הפירות ובעונות השנה: בקיץ ובסתיו כופתאות הבצק ממולאות בשזיפים (נקראות סילבש גומבוץ Szilvás Gombóc) או באפרסק (נקראות בָּרָצקוֹש גומבוץ Barackos Gombóc). הכופתאות עשויות כדור בצק תפוחי אדמה, מבושל במים רותחים ומגולגלת בפרורי לחם המטוגנים בחמאה ואבקת סוכר. יש לנגוס בכופתאה בזהירות כיוון שהיא מלאה במיץ פירות רותח. לעיתים הכופתאות מוגשות ברוטב העשוי שמנת חמוצה ויש המטגנים את פרורי הלחם במלח לפני גלגול הכופתאות בתוכם. בחודשי החורף ממולאות הכופתאות בריבת פובידל או שזיף מיובש שאת גלעינו מחליפה קוביית סוכר ויש גם גרסאות ממולאות קונפיטורה של דובדבנים. כופתאות אלה דומות לכופתאות המַרילֵנקנדל (Marillenknödel) - בגרמנית: כופתאות משמשים, מהמטבח האוסטרי ולכופתאות הקניידלי המוגשות במטבח הצ'כי. כופתאות גבינה (טורוש גומבוץ Túros Gombóc) הן סוג כופתאה קלילה יותר, העשויה מקמח, סולת, ביצים וגבינה. הכופתאות מבושלות במים ומוגשות מגולגלות באבקת סוכר (ולעיתים גם בפרג). מדיה וקבצים בנושא גומבוץ בוויקישיתוף עופר ורדי, מי אמר גומבוץ ולא קיבל?, באתר ynet, 29 בנובמבר 2006 מתכון של גיל חובב באתר mako מתכון של חיים כהן באתר מבשלים